
A magyar programozók béregyenletének becslése és bérkülönbségeinek elemzése dekompozíciós modellezéssel a Stack Overflow kérdőíve alapján

Kulcsszavak: Programozói munkaerőpiac; Bérkülönbségek; Blinder - Oaxaca dekompozíció; Nem-metrikus többdimenziós skálázás
Az informatika ma már a mindennapjaink részét képezi és az utóbbi években rendkívül felgyorsult az iparágban az innovációk megjelenése. A terület ezért egyértelműen a K + F szektorba sorolható és egy ország informatikai fejlettségét többek között az ebben az ágazatban dolgozók bérezése is jól jellemzi. Éppen ezért dolgozatomban azokat a tényezőket vizsgálom, amelyek hozzájárulnak egy magyar szoftverfejlesztő fizetéséhez. Ehhez az évente megjelenő kérdőív, a Stack Overflow Annual Developer Survey által összegyűjtött, ingyenesen elérhető adatokat fogom használni a magyar válaszadókra nézve. Dolgozatomban programozónak vagy informatikusnak tekintek minden kitöltőt, akik a Stack Overflow felhasználói közösségének tagjai. Ezek a szakemberek zömében szoftver – illetve webfejlesztéssel foglalkozó vagy rendszerüzemeltető szakemberek.
A bérkülönbségek elemzésére számos módszert használok a hagyományos statisztikai elemzéstől kezdve a komplexebb ökonometriai módszertanokig, mint a Blinder - Oaxaca dekompozíció vagy a nem-metrikus többdimenziós skálázás. A dolgozat fő célja három kutatási kérdés megválaszolása:
1. Ugyanolyan hozzáadott értéke van -e a tudásnak a bérezéshez a magasabb szenioritású IT pozíciókban?
2. Mely technológiák fontosak bérezés szempontjából és ezek mennyire köthetőek az egyetemi képzéshez? Van -e relevanciája az IT szekorban a mesterdiplomának?
3. Van -e értelme nemek közti bérdifferenciákról beszélni az IT szektorban?



